b'\n_START_ARTICLE_\nTie Vapauteen\n_START_PARAGRAPH_\nTie Vapauteen oli vuosina 1919\xe2\x80\x931937 Yhdysvalloissa ilmestynyt suomenkielinen ty\xc3\xb6v\xc3\xa4enlehti. Kuukausittain julkaistua lehte\xc3\xa4 toimittivat anarkosyndikalistisen Industrial Workers of the World -ammattiliiton (IWW) amerikansuomalaiset j\xc3\xa4senet ja kannattajat. _NEWLINE_Tie Vapauteen sis\xc3\xa4lsi sosialismin ja anarkismin teorioiden lis\xc3\xa4ksi my\xc3\xb6s artikkeleita amerikkalaisesta ty\xc3\xb6v\xc3\xa4enluokasta sek\xc3\xa4 muun muassa erilaisia pilapiirroksia, sarjakuvia, runoutta ja fiktiivisi\xc3\xa4 kertomuksia. Sivuja lehdess\xc3\xa4 oli yleens\xc3\xa4 32. Tie Vapauteen -lehden linja vaihteli vuosien saatossa maltillisemmasta sosialismista radikaaliin anarkismiin ja syndikalismiin, jota se k\xc3\xa4sitteli erityisesti viimeisin\xc3\xa4 ilmestymisvuosinaan.\n_START_SECTION_\nNew Yorkin ja Chicagon vuodet\n_START_PARAGRAPH_\nTie Vapauteen aloitti ilmestymisens\xc3\xa4 New Yorkissa hein\xc3\xa4kuussa 1917. Sen julkaisijana toimi "Id\xc3\xa4n Suomalaiset IWW-Liiton J\xc3\xa4senet" -niminen yhteis\xc3\xb6. Tie Vapauteen jatkoi ilmestymist\xc3\xa4\xc3\xa4n New Yorkissa aina helmikuuhun 1921 asti ja saavutti parhaimmillaan vajaan 6 000 kappaleen levikin. Lehden muutettua Chicagoon, sen kustantajaksi vaihtui IWW:n kustannusosasto, joka julkaisi my\xc3\xb6s useita muita lehti\xc3\xa4. Samalla Tie Vapauteen sai virallisen aseman ammattiliiton \xc3\xa4\xc3\xa4nenkannattajana, jollaisena se toimi vuoteen 1929 saakka. Ennen Chicagoon muuttoa levikki oli pudonnut l\xc3\xa4hes puoleen huippuvuosista, mutta lehden linjan uudistuttua maltillisemmaksi se nousi vuoteen 1924 menness\xc3\xa4 l\xc3\xa4hes 8 000 kappaleeseen. Levikin laskuun olivat vaikuttaneet muun muassa ristiriidat Kolmanteen internationaaliin suhtautumisessa.\n_START_SECTION_\nMuutto Duluthiin\n_START_PARAGRAPH_\nHuhtikuussa 1929 Tie Vapauteen muutti j\xc3\xa4lleen ja alkoi ilmestym\xc3\xa4\xc3\xa4n Minnesotan Duluthissa. Lehden julkaisijaksi vaihtui samalla Workers\' Socialist Publishing Company -niminen (WSPC) kustannusyhti\xc3\xb6. Sen omisti Amerikan sosialistisen puolueen suomenkielisen osaston Amerikan Suomalaisen Sosialistij\xc3\xa4rjest\xc3\xb6n radikaali syndikalistinen siipi, joka oli mukana my\xc3\xb6s IWW:n toiminnassa. Sama kustannusyhti\xc3\xb6 oli jo yli vuosikymmenen ajan julkaissut Industrialisti-nimist\xc3\xa4 p\xc3\xa4iv\xc3\xa4lehte\xc3\xa4. WSPC oli l\xc3\xa4heisess\xc3\xa4 yhteisty\xc3\xb6ss\xc3\xa4 Duluthissa toimineen Ty\xc3\xb6v\xc3\xa4en Opiston kanssa, joka oli radikaali amerikansuomalainen college. Sen opiskelijat kirjoittivat s\xc3\xa4\xc3\xa4nn\xc3\xb6llisesti WSPC:n julkaisemiin lehtiin. Joka kev\xc3\xa4t ilmestyi Tie Vapauteen -lehden erikoisnumero "Ty\xc3\xb6v\xc3\xa4en Opiston Kev\xc3\xa4tjulkaisu", jonka sis\xc3\xa4ll\xc3\xb6st\xc3\xa4 vastasivat kokonaan Ty\xc3\xb6v\xc3\xa4en Opiston opiskelijat.\n_START_SECTION_\nToimittajat\n_START_PARAGRAPH_\nLehden ensimm\xc3\xa4isen\xc3\xa4 p\xc3\xa4\xc3\xa4toimittajana oli vuoteen 1920 saakka Suomesta muuttanut siirtolainen Topias Kekkonen. Chicagoon siirtymisen j\xc3\xa4lkeen p\xc3\xa4\xc3\xa4toimittaja vaihtui ilmeisesti l\xc3\xa4hes vuosittain. Teht\xc3\xa4v\xc3\xa4\xc3\xa4 hoitivat Kekkosen j\xc3\xa4lkeen ainakin Tiitus Kataja, Jack Ujanen ja Iivari Vapaa. Muita lehteen kirjoittaneita toimittajia olivat muun muassa Kalle Rissanen, Yrj\xc3\xb6 Sirola, William Tanner, Niilo W\xc3\xa4ll\xc3\xa4ri sek\xc3\xa4 Gust Aakula. Kustannusp\xc3\xa4\xc3\xa4llikk\xc3\xb6n\xc3\xa4 toimi New Yorkin ja Chicagon vuosina Rosa Knuuti.'